钦定古今图书集成/明伦汇编/官常典/第790卷 > 李琮
## 钦定古今图书集成/明伦汇编/官常典/第790卷 > 李琮

按《宋史》本传：“琮字献甫，江宁人。登进士第，调宁国军
推官。州庾积谷腐败，转运使移州散于民，俾至秋偿
新者。守将行之，琮曰：‘谷不可食，强与民责而偿之，将
何以堪’？持不下，守愧谢而止。吕公著尹开封，荐知阳
武县。役法初行，琮处画尽理，旁近民相率挝登闻鼓，
愿视以为则。徽宗召对，擢利州路江东转运判官。行”
部至宣城，按民田，诡称逃绝者九千户，他县皆然。言
于朝，命以户部判官使江浙，选强明吏立赏剔抉，吏
幸赏以多为功，琮亦因是希进，民患苦之，得缗钱百
馀万。进度支判官。颁《职式》于诸道，淮南赋入甲他部，
以为转运副使，徙梓州路。元祐初，言者论其括隐税
之害，黜知吉州。御史吕陶又言“巴蜀科折已重”，琮复
强民输税，且无得以奇数并合，人尤咨怨，于是凡以
括田受赏者悉夺之。历相、洪、潞三州。潞有谋乱者，为
书期日揭道上，部使者闻之惧，檄索奸甚急，琮置不
问，以是日置酒高会，讫无他。入为太府卿，迁户部侍
郎，以宝文阁待制知杭州、永兴军、河南、瀛州。卒，年七
十五。琮长于吏治，而所至主于掊克，为士论嗤鄙。子
回，绍兴初，参知政事。